КИФЩI-м и спартакиадэм хэтынухэр къыхах
Къэбэрдей-Балъкъэрым и еджакIуэхэм дзюдомкIэ я спартакиадэ Налшык и «Спартак» стадионым щекIуэкIащ. Я хьэлъагъ елъытауэ гупи 9-у гуэшауэ зэпеуэм цIыху 65-рэ хэтащ икIи мы гъэм и накъыгъэм Мейкъуапэ щекIуэкIыну Кавказ Ищхъэрэ федеральнэ щIыналъэм и спартакиадэм кIуэну Iэмал ягъуэтыным щIэбэнащ.
Абы и лъэныкъуэкIэ я кIэн къикIащ япэ, етIуанэ увыпIэхэр къэзыхьахэм. КИФЩI-м щытекIуэхэр фокIадэм Москва щекIуэкIыну Урысейм и школакIуэхэм я спартакиадэм хэтынущ.
Командэхэм я зэпеуэм налшыкдэсхэм бжьыпэр щаубыдащ. Май куейм и лIыкIуэхэр етIуанэщ, Шэджэм районым щыщхэр ещанэщ.
Щхьэзакъуэ зэхьэзэхуэхэм щытекIуащ Темрокъуэ Азэмэт, Шэру Муртаз, Гунжафэ Аскэр, Тэрчокъуэ Амырхъан, Мильцаев Роберт, Биттиров Тимур, МатIу Нурдин, Мусуков Исхьэкъ, ДыщэкI Анзор сымэ. ЕтIуанэ увыпIэр зыIэрагъэхьащ Кибаров Наим, Къумыкъу Мухьэмэд, БищIо Iэсхьэд, Гериев Елбар, Газаев Алим, Ало Резуан, Жылау Альберт, Батэ Ахьмэдхъан, Тхьэгъэзит Залым.
КъыхэжаныкIахэм щIыхь тхылъхэмрэ медалхэмрэ иратащ.
Гъэунэ Светланэ.
